上毛運使
作者：慕容彥逢
朝代：宋

paragraphs: 人各有求心靡同，世路奔馳如捕風。
我獨不願萬戶封，悁悁所願識毛公。
我公高才真國器，醖藉聰明天所秘。
子師氣格千里駒，廣基文章一枝桂。
學優入仕斯義榮，我公所至皆可稱。
來暮已歌廉叔度，去思還似謝吳興。
天心憂勤念方面，外臺遴選皆英彥。
我公所至綽有聲，炯炯精金經百鍊。
昨夜使星入斗牛，鵲聲曉送傳書郵。
報言有詔下天闕，公按濱江十四州。
審報已真驚且喜，入戶不知摧屐齒。
拜塵潘子行有緣，倒屣蔡公何敢擬。
自嗟此誠今未通，何時垂翅附冥鴻。
眉間黄色已可慶，襟懷不復歎秋蓬。
公不見張華一賦致高位，阮瞻三言得清議。
刻畫無鹽雖有心，滓穢太清徒自愧。
朝廷言路方坦夷，比年漢詔下天墀。
所念淵明方爲米，會須平子爲玄題。